Når mere end 40.000 turister indtager Skagen i weekenden op til den berømte uge 29, så får de endnu nemmere ved at lade elbilen op. Den lokale elvirksomhed AmpGo har netop opsat en lynlader med fire udtag i Ålbæk – 20 kilometer syd for Skagen. Laderen er placeret i byens centrum tæt på den nyåbnede Kafé Kjær, Spar og Rema 1000. Derudover vil AmpGo i slutningen af denne uge sætte fire ’langsomme’ AC-ladere ved Skagen Station. - Det er jeg rigtig glad for, for det er både godt for miljøet og for de muligheder, det giver bilejerne. Det er den vej, vi skal, siger borgmester i Frederikshavn Kommune, Birgit S. Hansen (S). TV2 Nord skrev i sidste uge om manglen på ladestandere i Skagen i den absolutte højsæson i uge 29, når indbyggertallet stiger fra omkring 8.000 til 50.000 personer. Her er AmpGo's 30 ladestandere i Nordjylland: Vi håber, det hjælper For elstanderudbyderen har det været vigtigt at levere ladestandere på steder, hvor der i forvejen er en ’flaskehals’. - Det er altid svært at sige, hvad man kommer til at gøre af forskel. Men vi tror, vi kommer til at afhjælpe problemet, siger medejer af AmpGo, Nicolaj Nitzsch. I forvejen har AmpGo ladestandere ved Hotel Strandly og Brøndums Hotel. I alt har virksomheden 30 ladestandere i Nordjylland. De fire ’langsomme’ ladestandere på Skagen Station bliver opsat i samarbejde med Nordjyske Jernbaner. VIDEO: Borgmester Birgit S. Hansen glæder sig over standerne: Men det er særligt lynladeren, virksomheden forventer sig meget af. - Vi er gået benhårdt efter Skagen, fordi vi ved, der kommer mange mennesker. Så vi har kæmpet hårdt for at få de ekstra standere i drift inden uge 29. Placeringen i Ålbæk er god, fordi folk ser os på deres vej på til Skagen, og det giver os forhåbentlig adgang til flere kunder, siger medejer af AmpGo, Nicolaj Nitzsch. VIDEO: Her er de nye ladestandere: Borgmester Birgit S. Hansen (S) tror på, at de i alt otte nye lademuligheder kommer til at gøre en forskel. - Det hele tæller. Vi har også haft en anden henvendelse fra et andet firma, som inden for få uger formentlig også kommer med flere ladere. Så vi får stille og roligt sat skub i det her, siger hun. VIDEO: Flere ladestandere på vej til sommerhusområde: Opgave for private udbydere De seneste uger har kritiske røster skudt Frederikshavn Kommune i skoene, at man herfra bør sikre flere ladestandere i Skagen. I Frederikshavn Kommune er der 178 offentligt tilgængelige ladestandere - cirka 30 af dem står i Skagen. Selv om borgmesteren gerne lytter til kritikken, mener hun ikke, det først og fremmest er en kommunal opgave. - Vi har en oplagt interesse i det for borgernes skyld, men lovgivningen er jo sådan, at markedskræfterne skal klare det her. Hvis de ikke kan det, kan man lave kommunale udbud, så det kan vi komme til igen. Men det er som udgangspunkt de private udbydere, der skal løse det. Og det gør de jo heldigvis, som vi kan se, siger hun. Flere pladser til efteråret Birgit S. Hansen mener også, at der nemt kan komme for mange ladestandere i en sæsonby som Skagen. - Vi skal jo ikke plastre det hele til om sommeren, for der er jo også en vinterperiode, hvor behovet er meget anderledes. Det her (med at opsætte ladestandere, red.) går stille og roligt, og så kan vi på et tidspunkt sige, at nu passer det, mener borgmesteren. Hun understreger dog, at kommunen til efteråret kommer til at lave et udbud på flere kommunale ladestanderpladser.

Opsummering:
Skagen og Ålbæk får nu flere ladestationer til elbiler, og endnu flere kan være på vej om få uger.